Birgit Fischer

Birgit Fischer (sündinud 25. veebruaril 1962 Brandenburgis) on Saksa DV ja Saksamaa aerutaja, 8-kordne olümpiavõitja ja 27-kordne maailmameister, niihästi kõigi aegade noorim kui ka vanim olümpiavõitja aerutamises vastavalt 18- ja 42-aastaselt.

Fischer on tulnud olümpiavõitjaks 6 olümpiamängudel. Naistest pole keegi seda rekordit korrata suutnud. Meestest on Ungari vehkleja Aladár Gerevich samuti 6 olümpiamängudel võitnud, aga Gerevichil on kokku 10 olümpiamedalit, neist 7 kulda, nii et vähem kui Fischeril.

Maailmameistrivõistlustel on Fischer kogunud 37 medalit, neist 27 kulda. Selle rekordi ületas 2011. aasta MM-il Ungari aerutaja Katalin Kovács, kellel seejärel oli 40 medalit, neist 31 kulda. Olümpiamängudelt on Kovács saanud 3 kulda ja 5 hõbedat.

Saavutused 

1978. aasta MM-il Belgradis tuli Fischer esimest korda maailmameistriks naiste neljasüstal. Ta sõitis ainult eelsõidus, aga mitte finaalis. Kulla võitsid Marion Rösiger, Roswitha Eberl, Carsta Genauß ja Martina Fischer, sealjuures Eberl tuli maailmameistriks ühesüstal ning Rösiger ja Fischer kahesüstal.

1979. aasta MM-il Saksa FV-s Duisburgis tuli Saksa DV taas neljasüstal maailmameistriks ning seekord sõitis Fischer ka finaalis koos Rösigeri, Martina Fischeri (nüüd Bischof) ja Eberliga. Ühesüstal võitis Eberl, kahesüstal tulid Rösiger ja Bischof hõbedale.

1980. aasta suveolümpiamängudel Moskvas osales Fischer ühesüstal. 30. juulil peeti eelujumine, mille Fischer võitis 1.56,92-ga Vanja Geševa (Bulgaaria, 1.58,40) ja Antonina Melnikova (NSV Liit, 1.58,74) ees. Nemad kolmekesi pääsesid otse finaali. Finaal peeti 1. augustil ning taas võitis Fischer (1.57,96) Geševa (1.59,48) ja Melnikova (1.59,66) ees.

1981. aasta MM-il Suurbritannias Nottinghamis võitis Ficher kõik kolm ala: nii neljasüsta koos Carsta Genaußi (nüüd Kühn), Kathrin Stolli ja Roswitha Eberliga, kahesüsta koos Kühniga kui ka ühesüsta.

1982. aasta maailmameistrivõistlused aerutamises toimusid taas Belgradis. Taas võitis Fischer kõik alad: neljasüsta koos Bettina Strusseli, Roswitha Eberli ja Kathrin Giesega, kahesüsta koos Streusseliga ja ühesüsta.

1983. aasta MM-il Soomes Tamperes võitis Fischer kolmandat aastat järjest kõik kolm ala: neljasüsta koos Carsta Kühni, Ramona Waltheri ja Kathrin Giesega, kahesüsta koos Kühniga ja ühesüsta (taas Geševa ees).

Järgnesid 1984. aasta suveolümpiamängud USA-s Los Angeleses ja eelnevate tulemuste põhjal oleks Fischerit arvatavasti saatnud seal suur edu, kuid Saksa DV otsustas neid mänge koos paljude teiste sotsialismimaadega boikoteerida.

1985. aasta MM-il Belgias Mechelenis võitis Fischer neljandat MM-i järjest kõik alad: neljasüsta koos Carsta Kühni, Heike Singeri ja Kathrin Giesega, kahesüsta koos Kühniga ja ühesüsta.

1986. aasta MM-il Kanadas Montréalis Fischer ei osalenud ja Saksa DV naised said üheainsa medali: ühesüstal oli Giese Geševa järel teine. Kahe- ja neljasüsta võitis Ungari NSV Liidu ees.

1987. aasta MM-il Duisburgis võitis Fischer juba viiendat korda kõik alad: neljasüstal koos Anke Nothnageli, Ramona Portwichi ja Ines Rudolphiga, kahesüstal koos Nothnageliga ja ühesüstal.

Järgnesid 1988. aasta suveolümpiamängud Söulis. 26. septembril toimusid kahesüsta eelsõidud, kus Schmidt ja Nothnagel tulid 1.45,53-ga Bulgaaria paari Vanja Geševa – Diana Paliiska (1.44,52) järel teiseks. Igast sõidust pääses 3 paremat poolfinaali. 27. septembril toimusid neljasüsta eelsõidud, kus Fischer, Nothnagel, Portwich ja Singer võitsid oma eelsõidu (1.36,84(, kuigi mitte päeva parima ajaga (selle sai teise eelsõidu võitja Ungari – 1.36,48). Kummagi sõidu 3 paremat pääses otse finaali. 28. septembril võitis Schmidt päeva parima ajaga nii oma poolfinaali kahesüstal (1.46,02) kui ka eelsõidu ühesüstal (1.55,94), kummastki läks iga sõidu 3 paremat finaali. 30. septembril peeti kahesüsta finaal, mille Fischer ja Nothnagel 1.43,46-ga võitsid Geševa ja Paliiska ees (1.44,06). Järgnes ühesüsta finaal, kus Fischer oli ülekaalukas favoriit, kuid lõpuspurdiga võitis ometi Geševa (1.55,19) Fischeri (1.55,31) ees. 1. oktoobril toimus neljasüsta finaal, mille Saksa DV võitis 1.40,78-ga Ungari (1.41,88), Bulgaaria ja NSV Liidu ees. Pärast olümpiamänge teatas Fischer loobumisest spordist.

1992. aasta suveolümpiamängudeks, mis toimusid Hispaanias Barcelonas, tuli Fischer sporti tagasi. Enam ei osalenud ta Saksa DV, vaid ühinenud Saksamaa võistkonnas. Ta pääses olümpiakoondisse ühe- ja neljasüstal, mille finaalid sõideti vastavalt 7. ja 8. augustil. Fischer lõpetas ühesüstal oma poolfinaali 1.52,13-ga teisena Josefa Idemi järel (Itaalia, 1.51,56) ja tema tulemus oli kahe poolfinaali peale kokku alles viies, kuid Fischer oli ainus, kes suutis oma aega finaalis parandada, ja tuli 1.51,80-ga olümpiavõitjaks. Hõbeda sai 1.51,86-ga Rita Kőbán (Ungari). Neljasüsta teises eelsõidus jäid Katrin Borchert, Ramona Portwich, Birgit Fischer ja Anke von Seck 1.34,13-ga Ungari ja Rootsi järel kolmandaks (see aeg oli kiirem esimese eelsõidu võitjast). Otse finaali pääses aga üksnes 2 paremat ja Saksamaa pidi osalema lohutussõidus. Saksamaa võitis esimese lohutussõidu SRÜ ees lohutussõitude parima ajaga 1.37,48 ja pääses finaali. Finaali võitis Ungari 1.36,32-ga Saksamaa (1.38,47) ja Rootsi (1.39,79) ees. Kahesüstal saavutasid Portwich ja von Seck nii eelsõitude, poolfinaalide kui ka finaali parima aja.

1993. aasta MM-il Kopenhaagenis võitsid neljasüstal Birgit Fischer, Ramona Portwich, Anett Schuck ja Daniela Gleue. See võistlus toimus 500 m distantsil, aga nii ühe- kui ka kahesüstal oli kavas kaks distantsi: 500 ja 5000 m. Ühesüstal võitis Fischer lühikese distantsi, aga pikal distantsil jäi Susanne Gunnarssoni (Rootsi) ja Rita Kőbáni järel kolmandaks. Kahesüstal said Portwich ja Schuck pikal distantsil kuldmedali ja lühikesel distantsil pronksmedali.

1994. aasta MM-il Méxicos pälvis Fischer koguni 5 medalit. Nii ühe-, kahe- kui ka neljasüstal oli kavas lühike ja pikk distants, aga lühike oli seekord 200 m ja pikk 500 m. Neljasüst (Fischer, Portwich, Schuck ja Gleue) võitsid pika distantsi Ungari ees, aga lühikesel distantsil jäid Ungari järel teiseks. Kahesüstal saavutasid Fischer ja Gleue lühikesel distantsil Ungari järel hõbemedali ning pikal distantsil Poola ja Ungari järel pronksmedali (Ungari koosseis oli neil aladel täiesti erinev, kusjuures Kőbán ei sõitnud kummaski koosseisus). Ühesüstal võitis Fischer pika distantsi Kőbáni ees, aga lühikesel distantsil ei tulnud medalile ja selle võitis Kőbán.

1995. aasta MM-il Duisburgis olid distantsid samasugused nagu Méxicos. Neljasüstal võitsid Manuela Mucke, Ramona Portwich, Birgit Fischer ja Anett Schuck pika distantsi ja lühikesel distantsil jäid Kanada järel teiseks. Kahesüstal võitsid pika distantsi Portwich ja Schuck. Ühesüstal võitis Kőbán mõlemad distantsid.

1996. aasta suveolümpiamängudel Atlantas oli kavas kolm traditsiooniliselt 500 m pikkust distantsi. Neljasüstade finaal toimus 3. augustil, kahe- ja ühesüstade finaal 4. augustil. Portwich, Fischer, Schuck ja Mucke saavutasid nii eelsõidus kui ka finaalis kindlalt parima aja. Fischer sai esimeseks naissportlaseks ükskõik mis alal, kes võitnud olümpiakulla 16-aastase vahega.

Kahesüstal võitsid Fischer ja Portwich esimese, kõige nõrgema eelsõidu, kust peale Saksamaa keegi finaali ei pääsenud, mitte kuigi suure vahega 1.45,50-ga. Esimeses, tugevamas poolfinaalis tulid nad 1.43,07-ga Ungari paari Rita Kőbán – Szilvia Mednynászki (1.42,78) järel teiseks ja jõudsid finaali. Seal olid ajad palju kiiremad ning Fischer ja Portwich sõitsid välja 1.39,69, mis andis hõbemedali. Kulla pälvis 1.39,33-ga Rootsi (Agneta Andersson – Susanne Gunnarsson), kellest Anderssonile oli see juba seitsmes olümpiamedal ja kolmas olümpiakuld, Fischerile kaheksas medal. Pronksi said varem Hollandit esindanud Anna Wood ja varem Fischerigagi ühes paadis sõitnud Katrin Borchert, kes nüüd esindasid Austraaliat.

Üksiksõidus pääses igast eelsõidust 3 paremat otse poolfinaali. Fischer oli teises, ka aegade poolest keskmises eelsõidus kolmas, kuid vahe neljanda kohaga oli väga suur. Teises, nõrgemas poolfinaalis oli Fischer jälle kolmas 1.51,86-ga, kaotades Josefa Idemile (Itaalia, 1.49,08) ja Caroline Brunet'le (Kanada, 1.49,58). Finaalis oli kolm sakslast: Fischer, Idem ja Borchert. 1.47,66-ga võitis Kőbán, järgnesid Brunet (1.47,89) ja Idem (1.48,73), Fischer jäi 1.49,83-ga neljandaks. Esimesed 8 kohta läksid kõik vähemalt 27-aastastele sportlastele.

1997. aasta maailmameistrivõistlused aerutamises toimusid Kanadas Dartmouthis. Naiste alasid oli juba kaheksa. Ühesüstal ja kahesüstal oli kolm distantsi: lühike (200 m), keskmine (500 m) ja pikk (1000 m), neljasüstal ainult lühike ja keskmine. Saksamaa ja Fischer võitsid kõik kahe- ja neljasüstaalad. Neljasüsta keskmise distantsi võitsid Birgit Fischer, Anett Schuck, Katrin Kiesler ja Katrin Wagner, neljasüsta lühikese distantsi Fischer, Schuck, Mucke ja Wagner, kahesüsta pika distantsi Fischer ja Marcela Bednar ning kahesüsta keskmise ja lühikese distantsi Fischer ja Schuck. Kahesüsta keskmisel ja pikal distantsil said hõbeda Wood ja Borchert. Ühesüstal Saksamaa medalit ei saanud, kõik kolm distantsi võitis Brunet Idemi ees.

1998. aasta maailmameistrivõistlused aerutamises toimusid Ungaris Szegedis ja distantsid olid samasugused kui Dartmouthis. Saksamaa sai seekord kolm naiste medalit, kõik Fischeri osavõtul. Neljasüsta keskmise distantsi võitsid Fischer, Schuck, Mucke ja Bednar. Kahesüsta keskmise distantsi võitsid Wood ja Borchert Fischeri ja Schucki ees (pronksi said Kinga Dékány ja Rita Kőbán Ungarist), kahesüsta pika distantsi Wood ja Borchert Fischeri ja Ute Plessmani ees (pronksi said Anna Karlsson ja Susanne Gunnarsson Rootsist). Individuaalselt võitis Brunet kaks lühemat distantsi ja jäi pikal distantsil hõbedale, Idem sai kulla, hõbeda ja pronksi, Borchert hõbeda ja pronksi.

1999. aasta maailmameistrivõistlused aerutamises toimusid Itaalias Milanos. Saksamaa sai kaks naiste medalit. Neljasüsta pikal distantsil said Fischer, Schuck, Mucke ja Wagner hõbeda Katalin Kovácsist ja Rita Kőbánist juhitud Ungari järel. Mucke ja Wagner said kahesüsta pikal distantsil hõbeda Woodi ja Borcherti järel. Kõik kolm ühesüstadistantsi võitis Brunet Idemi ees (need olid Itaalia ainsad medalid sellelt MM-ilt), Kőbán ja Kovács said kõik individuaalsed pronksid.

2000. aasta suveolümpiamängudel Sydneys oli naistel kavas kolm distantsi. Neljasüstal toimus peamine võitlus Saksamaa ja Ungari vahel. Kumbki võitis 26. septembril oma eelsõidu ja Ungari aeg oli pisut parem (1.33,31 ja 1.33,90). 30. septembril finaalis oli vastupidi: Saksamaa (Wagner, Fischer, Schuck, Mucke) võitis 1.34,53-ga Ungari ees (Rita Kőbán, Katalin Kovács, Szilvia Szabó, Erzsébet Viski, 1.34,95). Fischer sai esimeseks naiseks, kes võitnud olümpiamedali 20-aastase vahega, ja esimeseks, kes võitnud viitel olümpiamängudel. Ka Rita Kőbánile oli see 6. olümpiamedal, aga kuldasid oli tal vaid 2.

Kahesüstal kordus võitlus Saksamaa ja Ungari vahel. 27. septembril võitis kumbki oma eelsõidu, kusjuures Ungari (Kovács ja Szabó, 1.42,30) oli kröömivõrra parem kui Saksamaa (Fischer ja Wagner, 1.42,56). 1. oktoobril peetud finaalis oli vastupidi: Saksamaa võitis 1.57,00-ga Ungari ees (1.58,58). Fischer sai esimeseks naiseks, kes võitnud vähemalt 2 medalit neljadel olümpiamängudel, ja alles neljandaks naiseks, kes võitnud 7 kuldmedalit. Lisaks sai ta ainsaks mittevõimlejaks USA ujuja Jenny Thompsoni kõrval, kes võitnud 10 olümpiamedalit.

Ühesüstal esindas Saksamaad Manuela Mucke, kes ei jõudnud finaaligi. Idem võitis Brunet' ja Borcherti ees.

Pärast Sydney olümpiamänge loobus Fischer teist korda spordist, aga tuli teist korda tagasi ja pääses 2004. aasta suveolümpiamängudele Ateenasse. 23. augustil peeti neljasüsta eelsõidud. Saksamaa koosseisus Birgit Fischer, Maike Nollen, Katrin Wagner ja Carolin Leonhardt võitis 1.31,61-ga esimese, kiirema eelsõidu Ungari ees (1.32,30), kes esines peaaegu samas koosseisus kui Sydneys: Katalin Kovács, Szilvia Szabó, Erzsébet Viski ja Kinga Bóta. Finaal sõideti 27. augustil ja Saksamaa tuli taas olümpiavõitjaks Ungari ees (1.34,34 ja 1.34,54).

24. augustil peeti kahesüsta eelsõidud. Saksamaa (Fischer ja Leonhardt) ning Ungari (Kovács ja Nataša Janić) võitsid kumbki oma eelsõidu, kusjuures Ungari oli kiirem (1.38,61 ja 1.39,59). 28. augustil sõideti finaal, kus Ungari võitis taas ja veel suurema vahega (1.38,10 ja 1.39,53). Pronksi sai Poola.

Ühesüstal esindas Saksamaad Katrin Wagner, kes jäi neljandaks. Kulla võitis Nataša Janić, järgnesid Josefa Idem ja Caroline Brunet.

Sellel, 2004. aastal valiti Birgit Fischer Saksamaa aasta naissportlaseks.

2005. aasta maailmameistrivõistlused aerutamises toimusid Zagrebis ja seal oli naistel juba 9 distantsi: nii ühe-, kahe- kui ka neljasüstadel oli nii lühike, keskmine kui ka pikk distants. Neljasüsta pika distantsi võitis 3.20,70-ga Ungari (Timea Paksy, Szilvia Szabó, Erzsébet Viski ja Kinga Bóta). Hõbedavõitluses kaotas Saksamaa (Birgit Fischer, Maren Knebel, Judith Hörmann ja Carolin Leonhardt) kõige napimalt Rumeeniale (3.21,90 ja 3.21,89). Neljasüsta lühikesel ja keskmisel distantsil tuli Saksamaa maailmameistriks, kusjuures Leonhardt, Hörmann ja Katrin Wagner olid mõlemas naiskonnas. Teise pronksmedali sai Birgit Fischer kahesüsta lühikesel distantsil koos oma vennatütre Fanny Fischeriga (38,27), kaotades Ungari (37,10) ja Hispaania paarile (38,01). Kahesüsta pikal distantsil said hõbemedali Maike Nollen ja Nadine Opgen-Rhein, kõik kolm kahesüstadistantsi võitsid Katalin Kovács ja Nataša Janić. Ühesüstal sai Saksamaa kaks kulda: Nicole Reinhardt võitis keskmise ja Katrin Wagner pika distantsi.

Isiklikku 

Birgit Fischer on 173 cm pikk ja kaalub 68 kg.

Tema vanem vend Frank Fischer võitis aastatel 1981–1986 aerutamise maailmameistrivõistlustelt 9 medalit. Ka Franki abikaasa Sarina Hülsenbeck tuli Moskvas olümpiavõitjaks ujumises ning nende tütar Fanny Fischer on olümpiavõitja ja 9-kordne MM-medalist aerutamises.

Birgit Fischer oli 1984–1993 abielus aerutaja Jörg Schmidtiga, kes Söuli olümpiamängudel pälvis ühepaadil hõbemedali. Sel ajal kandis Birgit perekonnanime Schmidt. Neil on kaks last. Abielu lõppes lahutusega.

Fischer töötas Saksa DV sõjaväes, tõustes Saksamaa taasühendamise ajaks majoriks.

1999. aasta Europa Parlamendi valimistel kandideeris Fischer Vaba Demokraatliku Partei nimekirjas. Ta ei osutunud valituks.

Fischer elab koos lastega Brandenburgis.

Ida-Saksamaa sportlased
Saksamaa sportlased
Sündinud 1962
Aerutajad